11वीं के छात्र ने 6 लाख की फिरौती मांगी, CID सीरियल देखकर घटना को दिया अंजाम
16 Year Old Boy Killed Eight Year Old Child In Sonipat Of Haryana हरियाणा के सोनीपत में पेटीएम में एरिया सेल्स मैनेजर अजीत त्रिपाठी के साढ़े 8 साल के बेटे अर्जित उर्फ हन्नू की अपहरण के बाद हुई हत्या के मामले में बड़ा खुलासा हुआ है।
हरियाणा के सोनीपत में 11वीं के स्टूडेंट ने अपने ही स्कूल में चौथी क्लास में पढ़ने वाले एक बच्चे को किडनैप किया और फिर उसकी हत्या कर दी। आरोपी की उम्र 16 साल है। जबकि जिसकी हत्या हुई उस बच्चे की उम्र साढ़े 8 साल थी। दोनों पड़ोसी भी थे। घटना सोनीपत के हाईराइज अपार्टमेंट TDI एस्पानिया में हुई। बच्चे की बॉडी इसी बिल्डिंग के बेसमेंट में पानी के ड्रम में मिली।
मृतक छात्र का नाम अर्जित उर्फ हन्नू था। उसके पिता अजीत त्रिपाठी सोनीपत में पेटीएम के एरिया सेल्स मैनेजर हैं। सोमवार शाम को उन्हें बेटे हन्नू के अपहरण की जानकारी मिली। घर में 6 लाख फिरौती का लेटर भी मिला। उन्होंने रातों-रात 4 लाख रुपए का इंतजाम भी कर लिया, लेकिन तड़के करीब 4 बजे हन्नू की लाश मिली।
CCTV फुटेज देखकर पुलिस को नाबालिग पर हुआ शक
मंगलवार को इन्वेस्टिगेशन के दौरान पुलिस को बिल्डिंग के CCTV फुटेज में हन्नू आखिरी बार आरोपी के साथ नजर आया। इस पर सोनीपत की बहालगढ़ थाना पुलिस ने शक के आधार पर नाबालिग आरोपी को गिरफ्तार कर लिया।
जब आरोपी से सख्ती के साथ पूछताछ की गई तो उसने अपहरण और हत्या की बात मान ली। उसने बताया कि सोमवार को ही उसने हत्या कर दी थी। उसके बाद वह घर आकर खाना खाया और फिरौती की चिट्‌ठी लिखी और हन्नू के घर डाल आया।
सोसाइटी में ही खेलने गया था हन्नू
अजीत त्रिपाठी अपनी पत्नी और बेटे के साथ TDI एस्पानिया के एक फ्लैट में रहते हैं। वे यूपी में सिद्धार्थ नगर जिले की डुमरियागंज तहसील के वीरपुर-रतनपुर गांव के रहने वाले हैं। त्रिपाठी दिसंबर 2022 में ही लखनऊ से ट्रांसफर होकर सोनीपत आए थे।
अजीत का साढ़े 8 साल का बेटा हन्नू सोनीपत के एक प्राइवेट स्कूल का स्टूडेंट था। सोमवार शाम को वह सोसाइटी में ही बच्चों के साथ खेलने के लिए गया और उसी दौरान गायब हो गया। जब देर शाम तक हन्नू नहीं लौटा तो उसकी तलाश शुरू की गई।
कई घंटे सर्च के बाद भी हन्नू नहीं मिला। रात 2 बजे घर के आंगन में एक पत्र पड़ा मिला। इसमें हन्नू के किडनैपिंग की जानकारी देते हुए 6 लाख रुपए की फिरौती मांगी गई। इससे परिवार में हड़कंप मच गया। पुलिस भी पहुंच गई।
हिंग्लिश में लिखा था फिरौती का लेटर
फिरौती के लिए जो लेटर परिवार को मिला, वह हिंग्लिश में था। इसमें लिखा गया था कि तुम्हारा बेटा हमारे पास है। उसे जिंदा देखना चाहते हो तो तुम्हारे पास आज रात तक का समय है। 6 लाख रुपए लेकर TDI रॉयल के गेट नंबर-2 के सामने खड़े हो जाना। सुबह 5 बजे वहां मेरा आदमी तुमसे पैसे ले लेगा।
मेरी तुम्हारे ऊपर पूरी नजर है। अगर तुमने पुलिस को बताया या किसी से कुछ कहा तो मैं तुम्हारे बेटे को सीधा ऊपर पहुंचा दूंगा। मेरे आदमी के पैसे लेकर आते ही 6 बजे तक तुम्हारा बेटा तुम्हारे पास पहुंच जाएगा। अब फैसला तुम्हारे हाथ में है कि पैसा प्यारा है या फिर बेटा।
सिर पर चोट के 15 निशान, गला भी दबाया 
पुलिस ने बताया कि हन्नू की लाश सोसाइटी के बेसमेंट में मिली। उसके सिर पर चोट के 15 निशान थे और गला भी दबाया गया था। मौके पर पहुंची फोरेंसिक टीम ने सबूत जुटाने के बाद बॉडी पोस्टमॉर्टम के लिए भिजवा दी।
इसके बाद पुलिस ने बेसमेंट और बिल्डिंग में लगे क्लोज सर्किट (CC) कैमरों की फुटेज खंगालनी शुरू की तो हन्नू पड़ोस में ही रहने वाले एक लड़के के साथ जाता दिखाई दिया। यह लड़का हन्नू के ही स्कूल में 11वीं में पढ़ता है।
पुलिस को बहकाने का प्रयास
पुलिस ने पूछताछ शुरू की तो आरोपी ने मनगढ़ंत कहानी बनाते हुए उसे बहकाने का पूरा प्रयास किया। आरोपी ने बताया कि हन्नू को गाड़ी में सवार कुछ युवक उठा ले गए। उसने खुद उन युवकों को देखा। हालांकि पुलिस को उसकी बातों पर यकीन नहीं हुआ क्योंकि सोसाइटी के सीसीटीवी कैमरों में ऐसी कोई गाड़ी नजर नहीं आई। इसके बाद जब पुलिस ने सख्ती की तो वह टूट गया और पूरी वारदात का खुलासा कर दिया।
लोहे के पाने से सिर पर किए कई वार
नाबालिग आरोपी ने बताया कि सोमवार शाम को वह हन्नू को बिल्डिंग के बेसमेंट में ले गया। वह उसे मारना नहीं चाहता था, लेकिन बेसमेंट में जब हाथ-पैर बांधने लगा तो हन्नू रोने लगा। इससे वह डर गया और घबराहट में उसके सिर पर लोहे के पाने (नट-बोल्ट खोलने का औजार) से कई वार कर दिए। हन्नू के सिर से खून बहने लगा और वह नीचे गिर पड़ा।
उसे लगा कि हन्नू के होश में आने पर वह पकड़ा जा सकता है इसलिए उसका गला घोंट दिया। जब यकीन हो गया कि हन्नू मर चुका है तो उसने उसकी बॉडी को उठाकर बेसमेंट में ही पड़े पानी के ड्रम में डाल दिया।
CID सीरियल देखकर बनाया मर्डर का प्लान
आरोपी ने बताया कि उसके पिता मानसिक तौर से बीमार रहते हैं, घर का खर्च चलाना मुश्किल हो गया था। पॉकेट मनी भी नहीं मिल रही थी इसलिए यह कदम उठाया। किडनैपिंग के बाद हाथ-पैर बांधते समय जब हन्नू रोने लगा तो हत्या करनी पड़ी। आरोपी ने बताया कि उसे मर्डर का आइडिया CID सीरियल देखकर आया।
पुलिस ने आरोपी को जुवेनाइल जस्टिस बोर्ड के सामने पेशी के बाद बाल सुधार गृह भेज दिया है। 18 साल की उम्र तक वह बाल सुधार गृह में रहेगा, फिर उसे जेल भेज दिया जाएगा।